**HE 108/2024 vp**

**Vastalause /SD**

**Perustelut**

Veroja kerätään julkisen vallan toimien rahoittamiseen. Verojen keräämisessä tulee noudattaa mahdollisimman hyvin yleisesti hyväksyttyjä verojärjestelmän ominaisuuksia, joista keskeisimmät ovat neutraliteetti, oikeudenmukaisuus, ennakoitavuus sekä taloudellinen tehokkuus. Taloudellinen tehokkuus toteutuu pitämällä verotus tasapuolisena, veropohjat tiiviinä, verokannat kohtuullisina ja verolainsäädäntö täsmällisenä. Veropäätöksissä on hyvä noudattaa ennakoitavuutta ja veronmaksun tulee kohdistua väestölle maksukyvyn mukaan siten, ettei ketään ajeta köyhyyteen verotuksella. Neutraliteetilla tavoitellaan mahdollisimman vähäistä markkinoiden vääristymistä, joka johtuisi verotuksellisista toimista.

SDP katsoo, etteivät hyvän verojärjestelmän kaikki ominaisuudet toteudu täysin nykyään ja vielä heikommin, mikäli hallitus toteuttaa suunnittelemansa verotuksen muutokset. Parempi verojärjestelmä kannustaa työssäkäyntiin, varmistaa reilun verotaakan progressiivisen verotuksen kautta ja varmistaa ettei eri tuloja veroteta kohtuuttoman eri tavalla.

Hallituksen veropolitiikan linja on poukkoilevaa, mikä ei edusta verojärjestelmältä vaadittavaa ennustettavuutta. Sosialidemokraatit katsovat, että verojärjestelmän tulisi nykyistä selkeämmin kannustaa työssäkäyntiin. Tuloveron indeksikorotusten tekeminen vajaana tai kokonaan tekemättä jättäminen johtaa työssäkäyvän väestön verotuksen käytännön kiristykseen, mikä on ristiriidassa hallituksen korkean työllisyystavoitteen kanssa. Sosialidemokraatit välttäisivät indeksikorotusten politisoimista ja tekisivät ne täysimittaisina kuten hallitusohjelmassakin on luvattu. On huomattava, että laaja sopeutustarve vaatii laajamittaista osallistumista kaikilta, myös suurituloisimmilta. Tämän vuoksi sosialidemokraatit pitäisivät solidaarisuusveron rajan aiemmassa tasossa ja korottaisivat sitä vain indeksin mukaisesti sen sijaan että sen raja lähes tuplattaisiin. Solidaarisuusveron alarajan nosto on epätarkoituksenmukaista, kun sen suhteuttaa hallituksen toteuttamiin massiivisiin sopeutuksiin.

Hallituksen esittämä heikennys eläketulovähennykseen on kohtuuton. Eläkeläisillä ei ole laajoja mahdollisuuksia vaikuttaa tulotasoonsa, ja verotuksen korottaminen keskituloisille eläkeläisille ei ole perusteltua. Toimenpide kiristää eläkkeensaajan veroprosentteja, jotka ovat jo nykyisellään palkansaajien vastaavista tuloista saamia korkeampia. Verotuksen neutraliteettiperiaatteen mukaisesti eri tuloja pitäisi kohdella yhtäläisesti, kun taas eläketulovähennyksen heikennys entisestään eriyttää palkka- ja eläketulon verotusta. Sosialidemokraatit esittävät heikennyksestä luopumista.

Hallitus esittää lapsikohtaisen vähennyksen lisäämistä työtulovähennykseen. Sosialidemokraatit kannattavat aloitetta, mutta esittävät suurempaa lapsikohtaista vähennystä selkeämmän kannusteen luomiseksi työssäkäymiseen. Sosialidemokraatit esittävät lapsikorotukseen 50 % korkeampaa tasoa.

Autoilu on tärkein tapa liikkua töihin merkittävässä osassa Suomea. Kannattavan työn vastaanottamisen saavuttamiseksi on hyvä, että työntekijä pystyy vähentämään kohtuullisen osan matkakuluistaan verotuksessa. Hallituksen esittämät polttoaineveroalennus on työmatkavähennystä kalliimpi ja huonommin kohdistuvia keino vaikuttaa työmatkakustannuksiin. Kaupunkialueiden laidoilla suurin työmatkakustannuksia kompensoiva toimi on työmatkavähennyksen matala omavastuu, kun taas haja-asutusalueilla työmatkavähennyksen vuosittaisen katon maksimin saavuttamisen jälkeen työn vastaanottaminen muuttuu vähemmän kannattavaksi. Sosialidemokraatit esittävät vuoden 2023 korotetun työmatkavähennyksen tason jatkamista vuonna 2025 näistä syistä.

Liikenteen työsuhde-etujen väliaikaiset veronhuojennukset vuosilla 2021–2025 päättyvät vuonna 2025. Hallituksen esityksessä jatketaan päästöttömien työsuhdeautojen veroetua, mutta luovutaan auton latausedun verovapaudesta. Esitämme, että työnantajan työpaikalla tarjoaman lataussähkön verovapautta jatkettaisiin. Latausedun merkitys verotuloille on pieni, mutta siitä luopuminen huomattavasti monimutkaistaisi jo entisestään yrityksille palkkahallinnollisesti työlästä työhön liittyvän liikenteen verotusta. Sosialidemokraatit eivät jatkaisi työsuhdeautojen verohuojennusta 2025 johtuen tuen kohdistumisesta laajasti jo muutenkin hankittaville autoille.

Kotitalousvähennykseen kaavailtavat muutokset eivät hallituksen esityksessä edistä kotimaista yrittämistä. Hoiva- ja hoitopalveluista myönnettävän vähennyksen pudotus 60 %-yksiköstä 35 % -yksikköön merkittävästi vaikuttaa niiden vähennettävyyteen ja siten palvelun hankintaan. Sosialidemokraatit esittävät korotetun 60 %-korvausprosentin jatkamista, jottei laajasti käytetyistä hoiva- ja hoitopalveluista tule liian kalliita. Lisäksi esitämme omavastuun pitämistä 100 eurossa 150 euron sijaan, jotta kynnys palveluille on matala. Muutoksella parannettaisiin hoiva- ja hoitotyön sekä ikääntyneiden kotiavun saatavuutta ja näin mahdollistetaan arvokas elämä kotona mahdollisimman pitkään tukemalla kansalaisia laajamittaisesti.

Sosialidemokraatit esittävät kotitalousvähennyksen valmistelemista oikeudenmukaisemmaksi siten, että se ulotettaisiin nykyistä laajemmin kerrostalo- ja rivitaloasukkaisiin. Kotitalousvähennystä pitää voida saada asunto-osakeyhtiön osakkaan rahoitusvastuulla toteutettaviin remontteihin. Yksinkertainen malli perustuu siihen, että asunto-osakeyhtiö antaa todistuksen, että osakas on maksanut rahoitusvastuullaan olevan toteutuneen remontin.

Hallituksen verotuksen muutoksissa ei ole tehty muutoksia pääoma- tai yhteisöverotukseen vuodelle 2025. Tämä viestii yksipuolisesta lähestymisestä verotuksen kokonaisuuteen ja haluttomuudesta kerätä tuloja kaikilta maksukykyisiltä. Hallituksen nykylinja nostaa työn, eläkkeen ja kulutuksen veroja ja sivuuttaa varallisuuden, yritystulon ja pääomatulon verotuksen kiristämisen. Kokonaisuutena tämä johtaa regressiivisempään verojärjestelmään, jossa siirretään verotuksen painopistettä suurituloisimmilta pienituloisille, minkä lisäksi merkittävät leikkaukset tulonsiirroissa ja julkisissa palveluissa entisestään heikentää pienituloisten asemaa. Sosialidemokraatit esittävät julkilausumassa verojärjestelmän painopisteen siirtämistä työn verotuksesta pääomien, varallisuuden ja haittojen verotukseen.

**Ehdotus**

**Ponsiosa**

**Edellä olevan perusteella ehdotamme,**

että 3., 4., 5. ja 6. lakiehdotus hyväksytään valiokunnan mietinnön mukaisena,

että 1. ja 2. lakiehdotus hyväksytään muutettuina seuraavasti: (Vastalauseen muutosehdotukset)

että hyväksytään yksi lausuma. (Vastalauseen lausumaehdotus)

**1. Laki vuoden 2025 tuloveroasteikosta**

Eduskunnan päätöksen mukaisesti säädetään:

**1 §**

Vuodelta 2025 toimitettavassa verotuksessa määrätään tuloverolain (1535/1992) perusteella valtiolle ansiotulosta suoritettava tulovero progressiivisen tuloveroasteikon mukaan seuraavasti:

|  |  |  |
| --- | --- | --- |
| Verotettava ansiotulo, euroa  | Vero alarajan kohdalla, euroa  | Vero alarajan ylittävästä tulon osasta, %  |
| 0  | 0  | 12,64  |
| 21 200  | 2 679,68  | 19  |
| 31 500  | 4 636,68  | 30,25  |
| 52 100  | 10 868,18  | 34  |
| 91 200  | 24 162,18  | 44,25  |

Voimaantulopykälä tai –säännös alkaa

Tämä laki tulee voimaan päivänä kuuta 20 .

**2. Laki tuloverolain muuttamisesta ja väliaikaisesta muuttamisesta**

Eduskunnan päätöksen mukaisesti

*muutetaan* 35 b §:n 1 momentin 2 kohdan ruotsinkielinen sanamuoto, 55 d §:n 1 ja 2 momentti, 69 c §, 93 § momentti, 100 §:n 2 momentti, 106 §, 124 §:n 3 momentti, 124 b §, 125 §:n 2 momentti, 127 a §:n 1 momentti, 127 b § sekä 127 f §,

sellaisina kuin niistä ovat, 58 §:n 6 momentti laissa 1515/2011, 105 a § laissa 1123/2022 ja 131 §:n 3 momentti laissa 728/2004,

sellaisina kuin ne ovat, 35 b §:n 1 momentin 2 kohdan ruotsinkielinen sanamuoto laissa 732/2019, 55 d §:n 1 ja 2 momentti laissa 1318/2016, 69 c §, 127 a §:n 1 momentti ja 127 b § laissa 1557/2019, 100 §:n 2 momentti laissa 1123/2022, 106 § ja 125 §:n 2 momentti laissa 1194/2023, 124 §:n 3 momentti ja 124 b § laissa 1302/2022 sekä 127 f § laeissa 1132/2021 ja 1194/2023, sekä

*lisätään* lakiin uusi 53 c §, lakiin uusi 64 a §, 69 b §:ään, sellaisena kuin se on laissa 876/2017, uusi 3 momentti, lakiin uusi 69 d §, 125 §:ään sekä 127 b §:n uusi 4 momentti, sellaisena kuin se on laeissa 946/2008 ja 1194/2023, uusi 4 momentti seuraavasti:

**2 luku**

**Pääomatulon veronalaisuus**

**53 c § Luottojen, talletusten ja sijoitusten perusteella kertyvät asiakasedut**

(Kuten VaVM)

**55 d § Metsälahjavähennyksen valtiontukiseuranta**

(Kuten VaVM)

**64 a § ~~Nollapäästöisten työsuhdeautojen väliaikainen veronhuojennus vuosina 2026–2029~~  Liikenteen työsuhde-edut**

~~Autoedun verotusarvosta vähennetään 170 euroa jokaiselta sellaiselta kuukaudelta, jona etu on muodostunut sellaisen auton käyttämisestä, jonka autoverolain (777/2020) 10 §:n 1 momentissa tarkoitettu ajonaikainen hiilidioksidipäästö on 0 grammaa kilometriä kohden.~~

Veronalaista tuloa ei synny työnantajan kustantaessa työntekijän oman auton tai auton käyttöedun perusteena olevan auton lataamisen työpaikalla tai julkisessa latauspisteessä.

**69 b § Työnantajan kustantama koulutus**

(Kuten VaVM)

**69 c § Työnantajan maksamat muuttokustannukset**

(Kuten VaVM)

**69 d § Työnantajan maksamat viranomaisrekisteröinnit ja eräät muut maahantuloon liittyvät kustannukset**

(Kuten VaVM)

**93 § Asunnon ja työpaikan väliset matkakustannukset**

Ansiotulon hankkimisesta johtuneina menoina pidetään myös matkakustannuksia asunnosta työpaikkaan ja takaisin halvimman kulkuneuvon käyttökustannusten mukaan laskettuna. Näitä matkakustannuksia voidaan kuitenkin vähentää enintään ~~7 000~~ 8 400 euroa ja vain siltä osin kuin ne ylittävät verovuonna ~~900~~ 750 euroa (*omavastuuosuus*).

**100 § Eläketulovähennys**

Ponsiosa

Täyden eläketulovähennyksen määrä lasketaan siten, että täyden kansaneläkkeen määrä kerrotaan luvulla 1,173 ja tulo pyöristetään seuraavaan täyteen kymmenen euron määrään. Eläketulovähennys ei kuitenkaan saa olla eläketulon määrää suurempi. Jos verovelvollisen puhdas ansiotulo ylittää täyden eläketulovähennyksen määrän, eläketulovähennystä pienennetään 51 prosentilla ylimenevän osan määrästä. Siltä osin kuin verovelvollisen puhdas ansiotulo ylittää 22 500 euroa, vähennyksen määrä kuitenkin pienenee ~~19,6~~ 15 prosentilla ylittävältä osalta.

Ponsiosa

**106 § Perusvähennys**

(Kuten VaVM)

**124 § Veron määräytyminen**

(Kuten VaVM)

**124 b § Veron määräytyminen verovuosina 2020–2029**

(Kuten VaVM)

**125 § Työtulovähennys**

Ponsiosa

Vähennys on 18 prosenttia 1 momentissa tarkoitettujen tulojen määrästä. Vähennyksen enimmäismäärä on kuitenkin 3 225 euroa. Verovelvollisen puhtaan ansiotulon ylittäessä 24 250 euroa vähennyksen määrä pienenee 2,22 prosentilla puhtaan ansiotulon 24 250 euroa ylittävältä osalta. Siltä osin kuin verovelvollisen puhdas ansiotulo ylittää 42 550 euroa, vähennyksen määrä kuitenkin pienenee 3,44 prosentilla ylittävältä osalta. Vähennys tehdään ennen muita tuloverosta tehtäviä vähennyksiä.

Ponsiosa

Edellä 2 momentissa tarkoitettua enimmäismäärää korotetaan ~~50~~ 75 eurolla jokaisesta alaikäisestä lapsesta, jonka huoltaja verovelvollinen on verovuoden päättyessä. Jos verovelvolliseen ei sovelleta tämän lain puolisoita koskevia säännöksiä eikä hänellä ole puolisoa ulkomailla, korotus myönnetään kaksinkertaisena niiden lasten osalta, joiden ainoa huoltaja hän on.

**127 a § Kotitalousvähennys**

Verovelvollinen saa vähentää verosta osan käyttämässään asunnossa tai vapaa-ajan asunnossa tehdystä työstä maksamistaan määristä ( *kotitalousvähennys* ). Vähennykseen oikeuttaa tavanomainen kotitalous-, hoiva- tai hoitotyö sekä asunnon tai vapaa-ajan asunnon kunnossapito- tai perusparannustyö. Vähennys on enintään 1 600 euroa vuodessa, ja se myönnetään vain siltä osin kuin 127 b §:ssä tarkoitettu vähennettävä osa kustannuksista ylittää ~~150~~ 100 euroa.

Ponsiosa

**127 b § Kotitalousvähennyksen peruste**

Verovelvollinen saa vähentää:

1) kotitalousvähennykseen oikeuttavasta työstä maksamansa työnantajan sairausvakuutusmaksun, pakollisen työeläkemaksun, tapaturmavakuutusmaksun, työttömyysvakuutusmaksun ja ryhmähenkivakuutusmaksun sekä lisäksi 13 prosenttia maksamastaan palkasta;

2) kotitalousvähennykseen oikeuttavasta työstä ennakkoperintälain 25 §:ssä tarkoitetulle ennakkoperintärekisteriin merkitylle tuloveronalaista toimintaa harjoittavalle maksetusta työkorvauksesta 35 prosenttia; vastaava vähennys voidaan tehdä myös toisessa Euroopan talousalueeseen kuuluvassa valtiossa tehdystä työstä maksetusta työkorvauksesta, jos verovelvollinen osoittaa, ettei suorituksen saajalla ole ennakkoperintälain 26 §:ssä tarkoitettuja laiminlyöntejä;

3) tavanomaisesta kotitalous-, hoiva- ja hoitotyöstä edellä 22 §:ssä tarkoitetulle yleishyödylliselle yhteisölle maksetusta työkorvauksesta ~~35~~60 prosenttia.

Poiketen siitä, mitä 127 b §:n 1 ja 2 kohdassa säädetään, verovelvollinen saa vähentää tavanomaisen hoiva- tai hoitotyön osalta:

1) kotitalousvähennykseen oikeuttavasta työstä maksamansa työnantajan sairausvakuutusmaksun, pakollisen työeläkemaksun, tapaturmavakuutusmaksun, työttömyysvakuutusmaksun ja ryhmähenkivakuutusmaksun sekä lisäksi 30 prosenttia maksamastaan palkasta;

2) kotitalousvähennykseen oikeuttavasta työstä ennakkoperintälain 25 §:ssä tarkoitetulle ennakkoperintärekisteriin merkitylle tuloveronalaista toimintaa harjoittavalle maksetusta työkorvauksesta 60 prosenttia; vastaava vähennys voidaan tehdä myös toisessa Euroopan talousalueeseen kuuluvassa valtiossa tehdystä työstä maksetusta työkorvauksesta, jos verovelvollinen osoittaa, ettei suorituksen saajalla ole ennakkoperintälain 26 §:ssä tarkoitettuja laiminlyöntejä.

**127 f § Kotitalousvähennyksen enimmäismäärä ja öljylämmityksestä luopumisen vuoksi tehtävän vähennyksen peruste verovuosina 2025–2027**

(Kuten VaVM)

***Vastalauseen lausumaehdotus***

1. *Eduskunta edellyttää, että hallitus antaa eduskunnalle esityksen tuloverolain 127 a §:ssä tarkoitetun kotitalousvähennyksen ulottamisesta kerrostalo- ja rivitaloasunto-osakeyhtiöiden osakkaiden rahoitusvastuulla yhtiöissä toteuttaviin remontteihin.*
2. *Eduskunta edellyttää, että listaamattomien yhtiöiden osinkotulon verotus muutetaan Valtiovarainministeriön asiantuntijaryhmän suosittaman mallin mukaiseksi.*